**กระทรวงอุตฯ หารือภาคเอกชน สร้างความร่วมมือส่งเสริมหมู่บ้านอุตสาหกรรมสร้างสรรค์ (CIV) อย่างยั่งยืน**

กรุงเทพฯ 17 ธันวาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม เป็นประธานการประชุมหารือการบูรณาการในการสนับสนุนส่งเสริมอุตสาหกรรมชุมชนและหมู่บ้านอุตสาหกรรมสร้างสรรค์ หรือ หมู่บ้าน CIV พร้อมด้วย นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายจารุพันธุ์ จารโยภาส รองอธิบดีกรมส่งเสริมอุตสาหกรรม นางสาวสมฤดี จิตรจง ที่ปรึกษาการท่องเที่ยวแห่งประเทศไทย นายชำนาญ ศรีสวัสดิ์ นายกสมาคมสมาพันธ์ธุรกิจการท่องเที่ยวส่วนภูมิภาคแห่งประเทศไทย ผู้แทนจากบริษัท แอดวานซ์ อินโฟร์ เซอร์วิส จำกัด ผู้แทนจากธนาคารไทยพาณิชย์ ธนาคารกสิกรไทย ธนาคารกรุงไทย และผู้บริหารกระทรวงอุตสาหกรรม เข้าร่วมการประชุม ณ ห้องประชุม 2 อาคารกรมส่งเสริมอุตสาหกรรม

โดยในที่ประชุมได้มีการหารือในภาพรวมถึงแนวทางในการบูรณาการการทำงานร่วมกัน ซึ่งทางกรมส่งเสริมอุตสาหกรรมได้เตรียมความพร้อมในการเปิดตัวแอพพลิเคชั่นทางมือถือ เพื่อส่งเสริมและประชาสัมพันธ์สินค้าอุตสาหกรรมชุมชนของหมู่บ้น CIV โดยร่วมมือกับธนาคารไทยพาณิชย์ ธนาคารกสิกรไทย และธนาคารกรุงไทย เพื่อเชื่อมโยงแอพพลิเคชั่นในการเลือกซื้อสินค้าและชำระเงิน ร่วมทั้งกิจกรรมส่งเสริมการขายอื่นๆ ซึ่งจะได้มีการหารือร่วมกันในระยะต่อไป นอกจากนี้ การท่องเที่ยวแห่งประเทศไทย ได้เสนอแนวทางการส่งเสริมด้านการประชาสัมพันธ์ผ่านช่องทางออนไลน์ ร่วมกับโครงการต่างๆ ของการท่องเที่ยวแห่งประเทศไทย อาทิ การประชาสัมพันธ์แหล่งท่องเที่ยวเมืองรองและเล่าเรื่องราวหมู่บ้าน CIV ในเชิงสร้างคุณค่าผ่านเรื่องราวที่น่าสนใจ และส่วนทางสมาคมสมาพันธ์ธุรกิจการท่องเที่ยวส่วนภูมิภาคแห่งประเทศไทย ได้เสนอแนะการบูรณาการการทำงานร่วมกับเครือข่ายนักมัคคุเทศก์ โรงแรมที่พักต่างๆ ทั่วประเทศ อาทิ การจัดให้มีจุดประชาสัมพันธ์ในโรงแรม การส่งเสริมให้โรงแรมต่างๆ สนับสนุนผลิตภัณฑ์ชุมชน เพื่อมุ่งสร้างอัตลักษณ์และเอกลักษณ์ของชุมชนให้เกิดความเข้มแข็งและยั่งยืนต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว